Zagreb, 31. listopada, 2012.

PRIOPĆENJE ZA MEDIJE

**MUZEJ REVOLUCIJE – NOVI ROMAN PAVLA PAVLIČIĆA**

Nakon nešto više od godinu dana od svog posljednjeg romana, hrvatski književnik, **Pavao Pavličić** objavio je novi roman **''Muzej revolucije''**. Ovog puta u pitanju nije ni krimić, ni fantastika. Riječima samog autora to je *„ roman o “suvišnom” muzeju u jednom ravničarskom gradiću.“*

Autor koji u svojim djelima voli kombinirati različite žanrove i unositi elemente fantastike, dinamičnu radnju, na koje čitatelji uvijek dobro reagiraju, iznenadio je novim romanom i pričom u kojoj jedno mjesto na specifičan način povezuje kroz vrijeme sve likove.

**''Muzej revolucije''** priča je o tri prijatelja a priču nam kazuje jedan od njih, čuvar Muzeja. On je u zgradi Muzeja revolucije, pa u nekadašnju Knjigu dojmova zapisuje sve što zna o toj instituciji. Kuća je nekada bila svojina bogataške obitelji Kraljevac, a u muzej je pretvorena 1952., upravo onda kad su pripovjedač i njegova dva prijatelja krenuli u školu. Jedan od tih prijatelja potomak je obitelji kojoj je zgrada nekada pripadala, dok je drugi sin paloga borca po kojem se zovu ulice i tvornice u tome kraju. Njih trojica upoznali su se kad su ih primali u pionire, i od tada su bili nerazdvojni. Sve što im se događalo u životu, u školi, na studiju i na poslu bilo je vezano uz Muzej revolucije koji i sam prolazi zanimljiv put. No dolazi kolovoz 1995. i u tom trenutku počinje ova priča. Oni se nalaze na tri različita mjesta: jedan na ratištu kao časnik Hrvatske vojske, drugi u Bosni, kao zastupnik ostataka Jugoslavije, a jedan u rodnome gradu, gdje čeka vijesti i zapisuje sve čega se može sjetiti. Na kraju se u Muzeju pojavljuje i žena koja je svoj trojici prijatelja obilježila život.

**Pavao Pavličić** rođen je 16. kolovoza 1946. godine u Vukovaru gdje je završio osnovnu i srednju školu, U Zagrebu je završio Filozofski fakultet, gdje je 1969. godine diplomirao komparativnu književnost i talijanski jezik. Doktorirao je 1974. godine tezom iz područja metrike. U svom je književnom stvaralaštvu dosada uspio pokazati i neke znanstvene misli, a pritom mislimo na velik broj djela koji su nastali u tom periodu. Iz tog je područja objavio nekoliko knjiga: "Rasprave o hrvatskoj baroknoj književnosti", "Književna genologija", "Sedam interpretacija", "Poetika manirizma", "Stih i značenje" i mnoge druge. Svoju karijeru kao jedan od najpoznatijih književnika započeo je kao novelist kada je objavio velik broj pripovijetki gdje možemo ubrojiti njih nekoliko, a to su: "Vilinski vatrogasci", "Dobri duh Zagreba", "Slobodni pad", "Vodič po Vukovaru", "Prolazna soba"…